<classify> WAZIRI wa Ardhi, Nyumba na Maendeleo ya Makazi William Lukuvi amebaini kuwepo nyumba ya serikali, eneo la Mikocheni inayomilikiwa na raia kutoka Ghana na kutaka irejeshwe serikalini.Aidha ametaka wahusika katika utoaji hati ya mauzo kwa nyumba hiyo wafikishwe mahakamani. Raia huyo wa Ghana, Charles Sakodii amemilikishwa nyumba hiyo yenye namba 43 iliyopo mtaa wa Ursino, Mikocheni baada ya kuishi kwa miaka zaidi ya 15 akiwa mpangaji na baadaye kumilikishwa na kupewa hati.Polisi waagizwa Kutokana na suala hilo, Waziri Lukuvi ameagiza jeshi la polisi kuanza uhakiki wa nyaraka na hati za watu walioanza kutiliwa shaka kuhusu umiliki wao huku akitaka polisi kufuatilia mashirika madogo na matapeli wanaopangisha nyumba za Shirika la Nyumba NHC na kuziuza.Akiwa ameongozana na Naibu Kamishna wa Polisi katika idara ya Upelelezi , Afwilile Mponi ,Lukuvi alimkabidhi suala hilo na kutaka lifuatiliwe na hatua zichukuliwe ikiwa ni pamoja na kuhakikisha nyumba hiyo na nyingine ya Shirika la Bima la Taifa NIC zinarejea serikalini.Waziri Lukuvi alikabidhi polisi nyumba hizo mbili za serikali kama mfano kuonesha jinsi mali za serikali zilivyomilikishwa kwa watu binafsi kinyume cha sheria na kutaka watendaji wa serikali, wizara na hata NHC kushtakiwa.Alisema raia huyo wa Ghana Charles Sakodii amemilikishwa nyumba hiyo yenye namba 43 iliyopo mtaa wa Ursino Mikocheni huku nyaraka mbalimbali zikionesha alikuwa mpangaji wa NHC lakini baadaye akawa mmiliki hivyo kuleta utata Washiriki wa mchezo Waziri Lukuvi alisema aligundua suala hilo miezi miwili iliyopita na kuagiza NHC kufuatilia lakini aliona lipo nyuma ya uwezo wao hivyo sasa amekabidhi kwa ofisi ya upelelezi ya polisi kuhakikisha nyumba hiyo inarejea serikalini.Alisema inaonekana katika mchakato wa kuuziana kuna majina makubwa yaliyoshiriki na kusisitiza lazima nyumba hiyo irejeshwe serikalini kwa kumkabidhi DCI na kufanya uchunguzi kwa nini imehama kutoka NHC mpaka kwa mtu binafsi, tena raia wa nje.Yeyote aliyehusika awe kutoka NHC , serikalini au wizarani au wapi lazima washikiliwe na kuchukuliwa hatua na DCI lazima kuanza upelelezi sasa, alisema.Alibainisha kuwa raia huyo wa Ghana amekuwa akiishi katika nyumba hiyo kwa zaidi ya miaka 15 tangu alipokuwa mpangaji wakati akifanya kazi katika kampuni ya ujenzi na mikataba ipo na tayari hati imebadilishwa na kuwekwa jina lake.Wahusika watambulika Waziri Lukuvi alisema wao peke yao hawawezi kuchunguza kwa kuwa inaonekana jambo hilo lilianzia NHC siku za nyuma, sasa polisi watasaidia kubaini ukweli na kuirejesha serikalini nyumba hiyo na kuhakikisha wale waliohusika wakiwemo wa ofisi za wanasheria wa nje ambao amewaona kwenye mikataba na wengine baadaye kuwa viongozi , watumishi wa wizara yake waliohusika kubadilisha nyaraka na walioandika barua kumtambulisha kama mwenye mali wizarani , NHC na wengine wachukuliwe sheria.Sakata NIC Akiwa katika nyumba ya NIC, Lukuvi alitaka polisi kufanya upelelezi wa kile kilichofanya nyumba hiyo kuuzwa kwa Hans Macha kwa Sh milioni 130 wakati thamani ya nyumba hiyo mwaka 2006 ilikuwa zaidi ya Sh bilioni moja.Akieleza suala hilo, Mkurugenzi Mtendaji wa NIC, Dk Elirehema Doriye alieleza kuwa nyumba hiyo namba 459 iliyopo mtaa wa Charambe Upanga ilikuwa na deni mwaka 1996 na Shirika hilo lilipelekwa mahakamani kwa kudaiwa Sh milioni 10.Alisema baada ya kusikilizwa ushindi alipewa mdai na nyumba iliuzwa kwa mnada lakini mwaka 2016 shirika lililipa deni na kupewa risiti ya serikali na mahakama kuweka zuio la hati ya nyumba hiyo isibadilishwe lakini mwaka 2007 umiliki wa nyumba hiyo ulihamishiwa kwa Macha. Dk Doriye alisema baada ya kuteuliwa na Rais aliangalia nyaraka mbalimbali za NIC lakini ya nyumba hiyo ilimpa shaka na kuanza kuifuatilia na baada ya kujiridhisha aliamua kufuatilia umiliki wa nyumba hiyo na kuwasiliana na waziri kuhakikisha mali ya serikali inarejea.Lukuvi akerwa Akizungumza baada ya ziara hiyo, Lukuvi alisema ameamua kumleta na kuwakabidhi polisi nyumba hizo ili kuhakikisha zinarejea serikalini. Alisema mbali na nyumba hizo za mfano pia amewakabidhi polisi kufuatilia mambo yanayofanyika ofisini kwake kwani amekuwa akichukua hatua na kuwaondoa wasajili wengi lakini sasa ameamua haitoshi waanze kuchukuliwa hatua za kisheria na kufungwa kwa sababu mambo hayo yanauumiza watu.Waziri Lukuvi alisema anafahamu kuwa waliohusika kubadilisha hati hizo wamehusika kubadili hati nyingine kama vile aliyehusika kubadili nyumba hiyo ya Macha ndiyo aliyehusika katika nyumba nyingine aliyomilikishwa Macha maeneo ya Kigogo.Alisema anataka polisi wafuatilie waliokuwa wakitumia fedha kutaifisha mali za serikali na kuwauzia watu binafsi lazima washughulikiwe ikiwemo watumishi wa serikali na pia aliwapa polisi orodha nyingine ya watu kutoka kwa msajili na ofisini kwake.Matapeli Lukuvi alibainisha kuwa kuna mashirika madogo na matapeli wamekuwa wakiuzia watu au kupangisha nyumba za serikali kwa Sh milioni 20 au Sh milioni 15 hivyo anataka kujua ni akina nani na wanakula na nani kwani haiwezekani mtu binafsi kupangisha nyumba na kubadilisha jina bila NHC kujua.Alishangaa kwa nini wananchi wa kawaida wanatozwa Sh milioni 20 ili wapate nyumba zao wenyewe na matokeo yake kumekuwa na foleni ya watu kupata nyumba.  <topic>: KITAIFA 